CELEX: 32019R0891
Language: sk
Date: 2019-05-28 00:00:00
Title: Nariadenie Komisie (EÚ) 2019/891 z 28. mája 2019, ktorým sa menia prílohy I a II k nariadeniu Európskeho parlamentu a Rady (ES) č. 1333/2008, pokiaľ ide o funkčnú skupinu „stabilizátory“ a používanie mliečnanu železnatého (E 585) na hube Albatrellus ovinus ako zložke potravín vo švédskych pečeňových paštétach (Text s významom pre EHP)

29.5.2019   
               
               
                  SK
               
               
                  Úradný vestník Európskej únie
               
               
                  L 142/54
               
            
         NARIADENIE KOMISIE (EÚ) 2019/891
         z 28. mája 2019,
         ktorým sa menia prílohy I a II k nariadeniu Európskeho parlamentu a Rady (ES) č. 1333/2008, pokiaľ ide o funkčnú skupinu „stabilizátory“ a používanie mliečnanu železnatého (E 585) na hube Albatrellus ovinus ako zložke potravín vo švédskych pečeňových paštétach
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 9 ods. 2 a článok 10 ods. 3,
         keďže:
         
                     (1)
                  
                  
                     V nariadení (ES) č. 1333/2008 sa stanovujú pravidlá týkajúce sa prídavných látok v potravinách, ich funkčné skupiny a zoznam Únie obsahujúci prídavné látky v potravinách.
                  
               
                     (2)
                  
                  
                     V prílohe I k nariadeniu (ES) č. 1333/2008 sa stanovujú funkčné skupiny potravinárskych prídavných látok v potravinách a potravinárskych prídavných látok v potravinárskych prídavných látkach a v potravinárskych enzýmoch.
                  
               
                     (3)
                  
                  
                     Vedecký pokrok a technologický vývoj umožnili lepšie pochopenie technologickej funkcie mliečnanu železnatého (E 585) ako prídavnej látky v potravinách. Pri použití na hube Albatrellus ovinus mliečnan železnatý nedodáva farbu sám o sebe, ani nezvýrazňuje existujúcu farbu huby Albatrelulus ovinus. Farbu huby Albatrellus ovinus ovplyvňuje a mení (z bielej na tmavú) tým, že reaguje s určitými zložkami tkaniva huby, ako sú polyfenoly. Táto vlastnosť mliečnanu železnatého nespadá do súčasnej funkčnej skupiny „stabilizátory“ ani do žiadnej inej funkčnej skupiny uvedenej v prílohe I k nariadeniu (ES) č. 1333/2008. Funkčná skupina „stabilizátory“ by sa preto mala zmeniť tak, že sa odstráni slovo „existujúca“, aby do nej spadala technologická funkcia mliečnanu železnatého (E 585) pri jeho použití na hube Albatrellus ovinus.
                     
                  
               
                     (4)
                  
                  
                     V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách a podmienky ich používania.
                  
               
                     (5)
                  
                  
                     Zoznam Únie obsahujúci prídavné látky v potravinách sa môže aktualizovať v súlade so spoločným postupom uvedeným v nariadení Európskeho parlamentu a Rady (ES) č. 1331/2008 (2) buď na podnet Komisie, alebo na základe žiadosti.
                  
               
                     (6)
                  
                  
                     Žiadosť o povolenie na používanie mliečnanu železnatého (E 585) na hube Albatrellus ovinus, ktorá sa používa ako zložka potravín vo švédskych pečeňových paštétach, bola predložená 25. októbra 2016 a členským štátom bola sprístupnená podľa článku 4 nariadenia (ES) č. 1331/2008.
                  
               
                     (7)
                  
                  
                     Vo Švédsku určité pečeňové paštéty („leverpastej“) tradične obsahujú hubu Albatrellus ovinus ako zložku potravín. Pri spracovaní prirodzene bielej huby Albatrellus ovinus je pred jej pridaním do pečeňovej paštéty z technologického hľadiska potrebné použiť mliečnan železnatý (E 585), aby získala želanú tmavú farbu.
                  
               
                     (8)
                  
                  
                     Vedecký výbor pre potraviny posúdil bezpečnosť používania mliečnanu železnatého (E 585) na olivách ako prijateľnú (3). Švédske pečeňové paštéty obsahujú len asi 0,5 % húb. Dodatočná expozícia mliečnanu železnatému po pridaní do huby Albatrellus ovinus, ktorá sa používa ako zložka potravín vo švédskych pečeňových paštétach, by preto bola zanedbateľná.
                  
               
                     (9)
                  
                  
                     Podľa článku 3 ods. 2 nariadenia (ES) č. 1331/2008 má Komisia požiadať Európsky úrad pre bezpečnosť potravín (ďalej len „úrad“) o vydanie stanoviska s cieľom aktualizovať zoznam Únie obsahujúci prídavné látky v potravinách stanovený v prílohe II k nariadeniu (ES) č. 1333/2008, s výnimkou prípadov, keď by predmetná aktualizácia nemala mať vplyv na ľudské zdravie.
                  
               
                     (10)
                  
                  
                     Keďže povolenie na používanie mliečnanu železnatého (E 585) v hube Albatrellus ovinus, ktorá sa používa ako zložka potravín vo švédskych pečeňových paštétach, predstavuje aktualizáciu úniového zoznamu prídavných látok v potravinách, ktorá by nemala mať vplyv na ľudské zdravie, nie je potrebné žiadať úrad o stanovisko.
                  
               
                     (11)
                  
                  
                     Preto je vhodné povoliť mliečnan železnatý (E 585) ako stabilizátor pre hubu Albatrellus ovinus, ktorá sa používa ako zložka potravín vo švédskych pečeňových paštétach.
                  
               
                     (12)
                  
                  
                     Prílohy I a II k nariadeniu (ES) č. 1333/2008 by sa preto mali zodpovedajúcim spôsobom zmeniť.
                  
               
                     (13)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Prílohy I a II k nariadeniu (ES) č. 1333/2008 sa menia v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 28. mája 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 354, 31.12.2008, s. 16.
         
            (2)  Nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Ú. v. EÚ L 354, 31.12.2008, s. 1).
         
            (3)  Správa Vedeckého výboru pre potraviny, 25. séria, 1990.
      
      
         
            PRÍLOHA
            Nariadenie (ES) č. 1333/2008 sa mení takto:
            
                        1.
                     
                     
                        V prílohe I sa zápis 24 „stabilizátory“ nahrádza takto:
                        
                                    „24.
                                 
                                 
                                    „stabilizátory“ sú látky, ktoré umožňujú zachovať fyzikálno-chemický stav potraviny; patria sem aj látky, ktoré umožňujú zachovávať homogénnu disperziu dvoch alebo viacerých vzájomne nemiešateľných látok v potravine, ako aj látky, ktoré stabilizujú, zachovávajú alebo zvýrazňujú farbu potraviny, a látky, ktoré zvyšujú väzobnú kapacitu potraviny vrátane vytvárania vzájomných väzieb medzi bielkovinami, ktoré umožňujú spojenie kusov potravín do rekonštituovanej potraviny;“
                                 
                              
                  
                        2.
                     
                     
                        Časť E prílohy II sa mení takto:
                        
                                    a)
                                 
                                 
                                    V kategórii potravín 04.2.2 „Ovocie a zelenina v octe, oleji alebo náleve“ sa zápis týkajúci sa mliečnanu železnatého (E 585) nahrádza takto:
                                    
                                                 
                                             
                                             
                                                „E 585
                                             
                                             
                                                Mliečnan železnatý
                                             
                                             
                                                150
                                             
                                             
                                                (56)
                                             
                                             
                                                iba huba Albatrellus ovinus používaná ako zložka potravín vo švédskych pečeňových paštétach a olivy stmavnuté oxidáciou“
                                             
                                          
                              
                                    b)
                                 
                                 
                                    V kategórii potravín 04.2.3 „Ovocie a zelenina v konzervách alebo vo fľašiach“ sa zápis týkajúci sa mliečnanu železnatého (E 585) nahrádza takto:
                                    
                                                 
                                             
                                             
                                                „E 585
                                             
                                             
                                                Mliečnan železnatý
                                             
                                             
                                                150
                                             
                                             
                                                (56)
                                             
                                             
                                                iba huba Albatrellus ovinus používaná ako zložka potravín vo švédskych pečeňových paštétach a olivy stmavnuté oxidáciou“